Los Inchenijoso slėnis

Los Inchenijoso slėnis ( '[cukraus] dirbtuvių slėnis') – trijų slėnių sankirta vidurio pietų Kuboje, 12 km į šiaurės rytus nuo Trinidado. Sudaro San Luiso, Santa Rosos ir Majerio slėniai. Bendras plotas – 225 km².

Los Inchenijoso slėnis XVIII a. pab. – XIX a. pr. buvo svarbus cukraus pramonės centras. Čia veikė daugiau, nei 50 cukraus dirbtuvių, kuriose 1827 m. dirbo virš 11 000 vergų. Vėliau cukranendrių auginimas ir cukraus gamyba Kuboje neteko tokios reikšmės, o XX a. pab. praktiškai visai sunyko.

Slėnyje išlikusios buvusių cukraus dirbtuvių, plantatorių namų, barakų, kitos susijusios infrastruktūros liekanos. Iš daugelio dirbtuvių telikę griuvėsiai, geriau išlikusios Gvačinango ir Manaka Isnagos plantacijos. Pastarojoje stovi 44 m bokštas (pastatytas 1816 m.), iš kurio prižiūrėtojai stebėdavo plantaciją.Torre Manaca-Iznaga, cubantravelagency.orgManaca Iznaga sugar plantation, artstor.org

1988 m. Los Inchenijoso slėnis kartu su Trinidado miestu įtrauktas į UNESCO pasaulio paveldo sąrašą.Trinidad and the Valley de los Ingenios, unesco.org

 Šaltiniai 

Kategorija:Kubos geografija
Kategorija:Šiaurės Amerikos slėniai